《读先君新第落成诗有感因韵书示蒙孙》
宋代·陈宓

吾家清俭莫忘初，昔日儒酸白屋居。
世事直须防满溢，天公偏是喜乘除。
看来负郭三千顷，不似传家一卷书。
谦损却能丰萃致，试观沧海受川渠。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。